આ સ્કીમ-યોજનાના અવતાર પહેલાં પણ સ્કીમો ચાલતી હતી પણ ત્યારે ‘સ્કીમ’નું લેબલ નહોતું લાગેલું એટલું જ. અને એટલા માટે જ ધંધા આટલા ધમધોકાર ચાલતા નહોતા. બાકી ચપ્પલ, મોજાં જેવી ચીજો એક સાથે એક ફ્રીમાં પહેલેથી મળે જ છે ને ?! પણ એ વખતે એક ચપ્પલ સાથે બીજું ફ્રી… એક મોજાં સાથે બીજું ફ્રી… આવું આકર્ષક ગતકડું નહોતા મૂકતાં એટલે ધાર્યો ધંધો ન હતો. અત્યારે તો ઘઉં સાથે 1 કિલો દિવેલ ફ્રી… મળે એટલે દીવેલ માટે લોકો ઘઉં લેવા દોડે અને દુકાનમાંથી દીવેલ દૂર થાય એટલે વેપારીનું ડાચું ખીલી ઊઠે. આમ સ્કીમના આયોજન માટે વેપારી માંકડાના મદારી જેવો થઈ ગયો છે. કેમ ડાકલી વગાડું તો ઘરાક નાચે ? ઊંઘું ઘાલીને ડાકલી વગાડતાં વગાડતાં મદારી ખુદ માંકડુ બની ગયો છે, પણ એનું એને ભાન નથી. એ તો સ્કીમનો લાભ નહીં લેનારા બુદ્ધિશાળીને જ દેખાય છે.